1 בינואר, 2023

**עיקרי מדיניות הצבעה באסיפות כלליות**

יהב פ.ר.ח.- חברה לניהול קופות גמל בע"מ ("**החברה**") רואה חשיבות עליונה בהשתתפותה באסיפות כלליות של חברות בהן השקיעה ("**אסיפות כלליות**").

החברה משתתפת באסיפות כלליות ופועלת בהתאם לתקנות הפיקוח על שירותים פיננסיים (קופות גמל) (השתתפות חברה מנהלת באסיפה כללית), התשס"ט-2009 ("**התקנות**") וחוזר גופים מוסדיים 2014-9-6 הגברת מעורבות הגופים המוסדיים בשוק ההון בישראל ("**החוזר**"). בהתאם להוראותיו של החוזר, החברה מפרסמת את עיקרי מדיניות ההצבעה באסיפות כלליות בהתאם לנושאים שונים, כאמור בתקנות. ועדת ההשקעות של החברה בוחנת באופן שוטף את מדיניות ההצבעה שלה כאמור, וככל שיתבצע שינוי במדיניות כאמור, הוא יפורסם בתוך 14 ימי עסקים ממועד העדכון.

לשם מימוש חובת השתתפותה באסיפות כלליות, התקשרה החברה עם חברת עמדה מחקר כלכלי בע"מ (להלן: "**הגורם המקצועי**"), לצורך גיבוש המלצות להצבעה באסיפות כלליות. ההתקשרות עם הגורם המקצועי אושרה על ידי ועדת ההשקעות כנדרש.

ועדת ההשקעות של החברה החליטה לאמץ את מסמך מדיניות ההצבעה של הגורם המקצועי. לפיכך, החברה תצביע באסיפות כלליות בהסתמך על קריטריונים המפורטים במדיניות הגורם המקצועי, למעט בכל הנוגע להחלטות הנוגעות לאישור שכר בכירים. בנושא זה, בהתאם להחלטת ועדת ההשקעות ובניגוד למדיניות הגורם המקצועי, החליטה החברה על החלת הוראות חוק שכר הבכירים במגזר הפיננסי על כלל החברות במשק, ולפיכך החברה תצביע נגד הצעות שכר אשר עלות השכר בהן עולה על 2,730,000 ₪ .

יובהר כי במקרים בהם הגורם המקצועי לא מספק את המלצתו, החברה תבחן את אופן הצבעתה באסיפה הכללית באמצעות הגורמים המקצועיים הפנימיים העומדים לרשותה. כמו כן, החברה נוהגת בהתאם להוראות התקנות בכל הנוגע למקרים הספציפיים בהם נדרש לקבל את אישור רוב הנציגים החיצוניים בוועדת ההשקעות לטובת הצבעתה באסיפה הכללית.

לבסוף יובהר, מבלי לגרוע מהאמור לעיל, כי החברה רשאית לסטות מהמלצות ההצבעה של הגורם המקצועי, והכל בכפוף לאישור מראש של ועדת ההשקעות.